Мюнхен
Мюнхен (, произношение , на баварски диалект: Minga, ) е център на германската провинция Бавария. С население от 1 450 381 души (2015) той е третият по големина град в страната след Берлин и Хамбург (вж. Списък на градовете в Германия). Намира се на река Изар.

Фигурата на герба на Мюнхен е т. нар. „мюнхенското детенце“ (Münchner Kindl), което в действителност е фигура на монах.

Мюнхен е вторият по промишлена сила град в Германия и важен културен метрополис. Той е на първо място по важност в сферата на информационните технологии в Европа и на второ в сферата на издателската дейност и медиите в света след Ню Йорк.

География 

Разположен е на 519 метра надморска височина на Баварското плато.

Климатът в Мюнхен е умереноконтинентален. Най-високата средногодишна температура е през юли, а най-ниската – през януари. Количеството на валежите е най-високо през късната пролет и лятото. Средното количество на валежите е най-голямо през юни и най-малко през февруари. Голямата надморска височина и близостта до Алпите оказва съществена роля върху климата в Мюнхен, предизвиквайки повече валежи и снеговалежи в сравнение с други части на Германия. Алпите оказват влияние на климата и по друг начин, предизвиквайки образуването на топлия вятър фьон, който предизвиква рязко повишаване на температурата, дори и през зимата.

История 

През 1154 г. Ото Фрайзингски установява контрол над търговията със сол, добивана в Райхенхал, тъй като мостът на река Изар при Оберфьоринг (Oberföring, днес в Мюнхен) е под негово управление. Вследствие на конфликт с херцога на Бавария Хайнрих Лъв, мостът е подпален, а Хайнрих Лъв построява нов мост по-надолу по течението на реката, който търговците са задължени да ползват. Така през 1158 г. Мюнхен е основан от Хайнрих Лъв. През 1210 г. придобива статута на град (civitas). През 1327 г. е опожарен. През 1632 г. е превзет от Швеция по време на 30-годишната война. Хабсбургите си го връщат през 1705 г. През 1806 г. става столица на новата държава Кралство Бавария. През 1882 г. градът е електрифициран.

След Първата световна война за половин година (1918 – 1919 г.) просъществува Мюнхенската съветска република.

През 1923 г. в Мюнхен се провежда Бирения пуч – неуспешен опит за преврат срещу Ваймарската република. От 1933 г. в града се намира щабът на Националсоциалистическата работническа партия.

През 1972 г. в Мюнхен се провеждат XX. летни олимпийски игри, по време на които група израелски атлети са убити от палестински терористи.

Управление 
Настоящият кмет на Мюнхен, Дитер Райтер, е от Социалдемократическата партия.

Икономика 

Мюнхен е един от новите икономически центрове в Германия. Промишлености на бъдещето като биотехнологии и интернет са силно представени в Мюнхен, известен още като „световен град със сърце“ (Weltstadt mit Herz). Градът е дом на много от централите на големи застрахователни компании като Allianz и Münchener Rück, на автопроизводителите BMW, фирмите за електроника Siemens AG и Infineon Technologies, както и на немските централи на McDonald’s и Microsoft. Освен това Мюнхен е вторият град с най-много издателски къщи в света, като пред него е само Ню Йорк. Мюнхен се счита за столица на информационните технологии в страната.

Между 2005 и 2013 г. градската управа провежда проект, посредством който всички нейни компютри преминават към операционната система GNU/Linux. По този начин градът спестява над 10 млн. евро.

Брутният вътрешен продукт за 2008 г. е 73 милиарда евро. Броят на плащащите социални осигуровки е 686 734 души.

Население 
През 2010 г. в Мюнхен живеят 1 353 186 души.

През 2009 г. има 748 678 домакинства, 51,4% от населението са жени. 16,9% от населението са младежи под 20-годишна възраст. Чужденците са 315 924.

През 2009 г. в Мюнхен живеят 5982 българи.

Административно деление 
След административната реформа през 1992 г. броят на районите в Мюнхен е редуциран от 41 на 26. Те са:

Образование и наука 
В Мюнхен има 13 висши учебни заведения с общо 88 165 студенти. 41 776 от тях учат в университета „Лудвиг-Максимилиан“, 22 760 в Техническия университет. 47,5% от студентите са жени. Университетът „Лудвиг-Максимилиан“ е вторият по големина в Германия.

Туризъм 

Мюнхен е популярна туристическа дестинация. През 2009 г. е посетен от 4 983 632 туристи. През 2011 г. в града има леглова база от около 57 000 легла.

Най-посещаваното събитие в Мюнхен е двуседмичния панаир Октоберфест. За първи път се провежда на 12 октомври 1810 г. в чест на сватбата на принц Лудвиг I и принцеса Тереза фон Сакс-Хилдбургхаузен. Празненствата приключват с конни състезания и в следващите години били продължени и доразвити в бирения фест, познат днес.

Има ред важни музеи и галерии, сред които са трите пинакотеки: Старата, Новата и Пинакотеката на модерното изкуство. Преди Първата световна война той е средище на художниците от групата Синият конник (Der Blaue Reiter).

Други известни туристически атракции са Английската градина – парк в центъра с красиви трасета за джогинг, езера, кафенета, място за сърфиране и нудистки площи, Техническият музей, площадът Мариенплац, намиращ се в центъра на града, богато украсеният часовник с движещи се фигури на фасадата на Новото кметство. Мариенплац е най-красивият площад в Мюнхен, наречен на името на Божията майка. В близост до него са разположени Старото и Новото кметство, центърът за туристическа информация, една от основните търговски улици на града с много магазини, барове и ресторанти. В центъра на площада се издига колона на Дева Мария (Mariensäule) – позлатена статуя, открита на 8 ноември 1638 г., поръчана от Максимилиан I. Мариенплац е традиционно място за срещи и провеждани на мероприятия на национално или градско равнище.

Други известни сгради в Мюнхен са Фрауенкирхе (Катедралата „Св. Богородица“) и Олимпийската кула, радио- и телевизионно съоръжение, разположено в Олимпийския парк. Фрауенкирхе е една от най-впечатляващите сгради в центъра – Веднага се разпознава по двете си куполни кули, завършващи подобно на минарета, едната малко по-висока от другата.

Сградата на Централата на BMW с овалния музей, също е построена за Летните олимпийски игри през 1972 г.

Спорт 

В Мюнхен се провеждат XX. Летни олимпийски игри през 1972 г. Градът има два големи футболни отбора – ФК Байерн Мюнхен и ТШФ Мюнхен 1860.

Мачове от Световното първенството по футбол през 1974 г. и първенството през 2006 г. са играни в Мюнхен. През 2006 г. в Мюнхен е изиграна първата среща от Мондиала. През 1974 г. срещите се провеждат на олимпийския стадион, а през 2006 г. – на новия „Алианц Арена“.

Транспорт 

Мюнхенското международно летище е наречено на името на Франц Йозеф Щраус. То е седмото по големина пътническо летище в Европейския съюз с преминали през него 28,5 милиона пътници през 2005 г. Мюнхен има голяма транспортна система, включваща метро, влакове от предградията, трамваи и автобуси. Местният транспорт се наблюдава от Мюнхенската транспортна и тарифна организация (Münchner Verkehrsgesellschaft mbH, MVG).

Побратимени градове 

Мюнхен е побратимен град и партньор със следните градове:

  Бордо, Франция от 30 май 1964
  Верона, Италия от 17 март 1960
  Единбург, Шотландия от 1954
  Киев, Украйна от 6 октомври 1989
  Сапоро, Япония от 28 август 1972
  Синсинати, Охайо, САЩ от 18 септември 1989
  Тюмен, Русия от 8 юни 2002
  Хараре, Зимбабве от 1996

Известни личности 
 Родени в Мюнхен
 Франц Бекенбауер (р. 1945), футболист и треньор
 Шарл де Костер (1827 – 1879), белгийски писател
 Рудолф Мьосбауер (р. 1929), физик
 Мари-Луиз фон Франц (1915 – 1998), швейцарска психоложка
 Хайнрих Химлер (1900 – 1945), политик
 Елизабет Баварска (Сиси) (1837 – 1898), императрица на Австрия и кралица на Унгария
 Карл-Теодор цу Гутенберг (р. 1971), политик и министър на отбраната
 Маркус Бабел (р. 1972), футболист и треньор

 Починали в Мюнхен
 Оскар Андерсон (1887 – 1960), статистик
 Ханс Бертрам (1906 – 1993), авиатор и режисьор
 Луйо Брентано (1844 – 1931), икономист
 Ерих Кестнер (1899 – 1974), писател
 Юстус фон Либих (1803 – 1873), химик
 Херман Обрист (1862 – 1927), швейцарски художник
 Георг Ом (1789 – 1854), физик
 Вилхелм Рьонтген (1845 – 1923), физик
 Паул фон Хайзе (1830 – 1914), писател, поет и драматург
 Вернер Хайзенберг (1901 – 1976), физик
 Макс Шрек (1879 – 1936), актьор

 Други личности, свързани с Мюнхен
 Стоян Брънчев (1860 – 1940), български лесовъд, завършва лесовъдство през 1889
 Емил Костадинов (р.1967), български футболист, играе в Байерн Мюнхен в периода 1995 – 1996
 Емануил Иванов (1857 – 1925), български математик, завършва математика и физика през 1883
 Паул Клее (1879 – 1940), художник, живее в града през 1898 – 1931
 Васил Кънчов (1862 – 1902), български учен, учи химия през 1880-те
 Чавдар Мутафов (1889 – 1954), български писател, завършва машинно инженерство през 1912 и архитектура през 1925
 Александър Стамболийски (1879 – 1923), български политик, учи агрономство в началото на 20 век
 Александър Станишев (1886 – 1945), български лекар и политик, завършва медицина през 1910
 Фьодор Тютчев (1803 – 1873), руски поет, живее в града през 1822 – 1837 и 1840 – 1844
 Александър Цанков (1879 – 1959), български политик, учи икономика в началото на 20 век
 Васил Карагьозов (1856 – 1938), български учител, индустриалец, политик, общественик, дарител, почетен немски вицеконсул, секретар на Зографски манастир, Света гора, Атон, следва инженерно-технически науки (1878 – 1881)

Мултимедия

Фотогалерия

Източници

Външни препратки 

 Официален сайт на Мюнхен
 Интерактивна карта на Мюнхен
 Информация за градската транспортна мрежа
 „Материали по история“ – исторически обекти в Мюнхен (на български език)